光赋
甘子布 (Tang)
原夫阳之化。阴之融。功斯元。理斯妙。故沈凝者显象。清贞者流曜。惟兹光之煜爚。辟重昏以临照。夫其明灭靡定。虚无䍐测。道叶神气。功侔夜力。寄方圆以分影。逐元黄以变色。鉴无隐而不彰。状虽空而可识。类至人之虚已。同日月于元德。若夫丹乌启旭。彤曜丽空。藻晨霞而飞绮。曛晚霭而生红。发菱花于元镜。转蕙叶于清风。故其称物咸烛。呈形被景。逗幽隙而露纤埃。漏疏林而分细影。从盈空而不积。虽骏奔其如静。至如银河披曀。金飔送清。孤圆上魄。飞镜流明。汛露文而委净。浮冰浪以摇轻。虽视之若溢。而揽之不盈。亦有凫灯燄吐。兰缸彩发。烟夺银烛。辉淩练月。破锦帱之宵晦。假琼璧之馀晰。况复玉关秋燧。紫塞凉烽。开暗空于千里。彻夜宫之九重。代羽书而揭警。岂飞驿而齐踪。且夫遇蒙则接。因通则扬。乘物无眹。适变无方。大则弥于橐籥。小则细于毫芒。宁雨露之不润。匪寒暑之能伤。历众妙而校德。固莫善于斯光。想贵和于聃叟。咸称葆于蒙庄。悟烛无之见获。诫投暗之不臧。镜兹道之用舍。乃君子之行藏。